b'\n_START_ARTICLE_\nHanspeter Latour\n_START_SECTION_\nUra pelaajana\n_START_PARAGRAPH_\nLatour aloitti peliuransa FC Thunin joukkueessa 1964. H\xc3\xa4n etsi peliaikaa my\xc3\xb6s FC Le Loclesta ja BSC Young Boysista, kunnes lopetti maalivahtiuransa 1974 vain 27-vuotiaana.\n_START_SECTION_\nUra valmentajana\n_START_PARAGRAPH_\nLatour aloitti valmennusuransa 1974 FC D\xc3\xbcrrenastin p\xc3\xa4\xc3\xa4valmentajana. H\xc3\xa4n valmensi Sveitsin alasarjoissa pelanneita FC Thunia ja FC Solothurnia, kunnes siirtyi vuonna 1997 Grasshopper-Club Z\xc3\xbcrichin apuvalmentajaksi. Yhden apuvalmentajakauden j\xc3\xa4lkeen h\xc3\xa4n siirtyi kaudeksi FC Badeniin ja sielt\xc3\xa4 FC Wiliin. Vuonna 2001 h\xc3\xa4n palasi j\xc3\xa4lleen FC Thuniin, ja toinen p\xc3\xa4\xc3\xa4valmentajakausi seurassa nosti Latourin nimen tietoisuuteen, sill\xc3\xa4 h\xc3\xa4nen johdollaan piskuinen Thun nousi Sveitsin p\xc3\xa4\xc3\xa4sarjaan kauden 2001\xe2\x80\x932002 p\xc3\xa4\xc3\xa4tteeksi._NEWLINE_Latour luotsasi Thunia p\xc3\xa4\xc3\xa4sarjassakin hyv\xc3\xa4ll\xc3\xa4 menestyksell\xc3\xa4, mik\xc3\xa4 huipentui kauden 2004\xe2\x80\x932005 mestaruushopeaan. Kauden j\xc3\xa4lkeen h\xc3\xa4n siirtyi Grasshopper-Club Z\xc3\xbcrichin per\xc3\xa4simeen, mutta pesti j\xc3\xa4i vain puolen kauden mittaiseksi Latourin siirrytty\xc3\xa4 tammikuussa 2006 Saksan Bundesliiga-seura 1. FC K\xc3\xb6lnin per\xc3\xa4simeen. Latour ei onnistunut luotsaamaan Kilipukkeja kuiville, vaan seura putosi kauden p\xc3\xa4\xc3\xa4tteeksi 2. Bundesliigaan. Latour jatkoi kuitenkin teht\xc3\xa4viss\xc3\xa4\xc3\xa4n, kunnes huono kauden alku toi potkut marraskuussa 2006._NEWLINE_Kes\xc3\xa4ll\xc3\xa4 2007 Latour palasi valmennusteht\xc3\xa4viin ja Grasshopper-Club Z\xc3\xbcrichin p\xc3\xa4\xc3\xa4valmentajaksi. Latourin johdolla Grasshoppers tavoitteli kirkkainta k\xc3\xa4rke\xc3\xa4 Sveitsin liigassa, mutta kohtalona oli kaksi nelj\xc3\xa4tt\xc3\xa4 sijaa. Kauden 2008\xe2\x80\x932009 j\xc3\xa4lkeen Latour sai potkut teht\xc3\xa4vist\xc3\xa4\xc3\xa4n.'